Kaare Dybvad Bek (S), 2024-12-05:
Tak, hr. formand, og også tak til Dansk Folkeparti for at rejse den her diskussion i dag.
Man ønsker at pålægge regeringen i det her folketingsår at fremsætte et lovforslag, som fratager beboere på Udrejsecenter Kærshovedgård muligheden for at eje en bil eller føre en bil.
Først vil jeg starte med at sige, at vi fra regeringens side ikke kan støtte det her forslag, men det ændrer ikke på, at jeg langt hen ad vejen er enig i de overvejelser, Dansk Folkeparti har på det her område.
Jeg deler de bekymringer, som ligger til grund for forslaget.
Jeg synes, at det er frustrerende, at der er en gruppe af udlændinge, der har fået at vide af myndighederne, at de skal forlade Danmark, men som alligevel har adgang til at komme fra den ene ende af landet til den anden, også nogle gange nemmere end mange andre danskere.
Det er min grundlæggende holdning, at udlændinge indkvarteret på Udrejsecenter Kærshovedgård selvfølgelig ikke skal være en del af det danske samfund på lige fod med folk, der har lovligt ophold i Danmark.
De skal rejse hjem til der, hvor de kommer fra.
Hvis de ikke kan udsendes og derfor skal indkvarteres i et udrejsecenter i en periode, skal de pålægges opholds- og meldepligt, så vi ved, hvor de bor, og hvor de opholder sig, når udsendelsen bliver mulig.
Set i det lys synes jeg også, at der er noget forkert i, at de indkvarterede i dag kan køre frit rundt i deres egen bil, og derfor er regeringen også enige i, at vi skal se på, om der er en fornuftig måde at stramme de her regler på.
Jeg har sat ministeriet i gang med at se på, hvordan og i hvilken form man vil kunne ændre reglerne på området i dag.
De undersøgelser er desværre ikke afsluttet, og jeg kan ikke på nuværende tidspunkt sige noget konkret om muligheden for at gennemføre eventuelle nye initiativer.
I forhold til de nuværende regler vil jeg for en god ordens skyld gerne slå fast, at udlændinge indkvarteret på Kærshovedgård ikke har ret til at arbejde eller tjene penge på andre måder i Danmark.
Det er derfor svært at se, hvordan beboerne på lovlig vis vil kunne erhverve sig et køretøj med de midler, de kan opnå under indkvarteringen.
Det skal dog nævnes, at det ikke kan udelukkes, at nogle indkvarterede kan have erhvervet et køretøj inden indkvarteringen under et eventuelt lovligt ophold i Danmark.
Det er også muligt, at nogle på centeret har adgang til en bil, som de ikke selv ejer.
Politiet har under de nuværende regler mulighed for at beslaglægge køretøjer, der ejes af beboere på Kærshovedgård, hvis bilens værdi overstiger 10.000 kr.
Det er ikke under de nuværende regler muligt at fratage udlændinge deres førerret i Danmark, så længe de har et gyldigt kørekort og ikke overtræder færdselsloven.
Jeg vil til slut gerne understrege, at vi selvfølgelig løbende overvejer tiltag, der kan afhjælpe de udfordringer, der er i forhold til de indkvarterede og for beboerne rundt om Kærshovedgård, og som er skabt af de indkvarterede på Kærshovedgård.
Jeg deler de bekymringer, som ligger bag fremsættelsen af det her beslutningsforslag, og jeg glæder mig til at se, hvilke muligheder vi har for at fratage udlændinge uden lovligt ophold deres mulighed for at eje og føre bil i Danmark.
Jeg synes, at det er en reel og helt rimelig betragtning, som ligger bag det her beslutningsforslag, men jeg har på nuværende tidspunkt ikke mulighed for at gennemføre det, men det håber jeg at vi får inden alt for længe.
Tak for ordet.